ભીસ્યા
ભીસ્યા ભારત દેશના પશ્ચિમ ભાગમાં આવેલા  ગુજરાત રાજ્યના દક્ષિણ ભાગમાં આવેલા ડુંગરાળ તેમજ જંગલ વિસ્તાર ધરાવતા ડાંગ જિલ્લાના આહવા તાલુકામાં આવેલું  ગામ છે. ભીસ્યા ગામમાં ૧૦૦ ટકા આદિવાસી લોકો વસે છે. તેઓ પરસ્પર સામાન્ય વહેવારમાં ડાંગી ભાષા એટલે કે કુકણા બોલીનો ઉપયોગ કરે છે. ભીસ્યા ગામ આહવા થી નવાપુર જતા રસ્તા પર આવેલા લશ્કરીઆંબા ગામથી પૂર્વ દિશામાં ચિંચલી તરફ જતા રાજ્ય ધોરી માર્ગ પર આવેલું છે. આ ગામ જંગલોથી ભરપૂર ડુંગરાળ પ્રદેશમાં આવેલું છે.

આ ગામ ખાતે નાગલી, અડદ, વરાઇ જેવા ધાન્યોના પાક લેવામાં આવે છે. આ ગામના લોકોનો મુખ્ય વ્યવસાય ખેતી, ખેતમજૂરી તેમ જ પશુપાલન છે. આ ઉપરાંત અહીંના લોકો જંગલમાંથી  મહુડાનાં ફુલ તેમ જ બી,  ખાખરાનાં પાન, ટીમરુનાં પાન, સાગનાં બી, કરંજના બી જેવી ગૌણ વનપેદાશો એકઠી કરી તેને વેચીને પણ પોતાનું ગુજરાન ચલાવે છે.

ભીસ્યા ખાતે નદી પર આડબંધ બાંધી જિલ્લાના મુખ્ય મથક આહવાને પાણી પૂરું પાડવા માટેનું જળાશય બનાવવામાં આવેલું છે. તાલુકા તેમજ જિલ્લાના મુખ્ય મથક આહવાથી લોકો અહીં પર્યટન- પિકનિક માટે પણ આવે છે.

બાહ્ય કડીઓ 

ગુજરાત જળસંપત્તિ વિભાગની વેબસાઇટ પર ભીસ્યા ડેમ વિશે માહિતી 

આહવા તાલુકો